**БІЛІМ МЕН МІНЕЗ - АДАМИ ҚҰНДЫЛЫҚТЫҢ БЕЛГІСІ**

**Суйеуова Набат Базархановна**

**аға оқытушысы, Есенов университеті**

Шығыстың ғұлама ойшылы, ғұлама-ғалым Әбу Насыр Әл-Фараби: «Бақыт – әрбір адам ұмтылатын мақ­сат. Адам талпынатын қалаулы игілік ретінде мақсаттардың саны көп болғандықтан, бақыт солардың ішіндегі ең пайдалысы» деген. Адам баласы көзделген мақсатқа жету үшін, бақытқа ұмтылу үшін игі істерді таңдап алады. Әл-Фараби солардың бірі – сапалы білім алу деп санаған. Ойланайық, адамға білім не үшін керек?  Не пайдаға жаратамыз? Бірнеше жыл бойы мектеп қабырғасында оқу, одан кейін жоғары оқу орнынан білім алу, сосын магистратураға түсуге талпыну, кейде докторантурада оқуға тырысу не үшін қажет? Осының бәрі тұтас алғанда, қазіргі қоғамнан, қоршаған ортадан өз орнымызды табуға бағытталған. Осыған орай көкейде мынадай сұрақ туындайды: оқу - білім алу білімді болу үшін, білмегенді білу үшін, әлде білім арқылы қалаған маман иесі болу үшін, немесе байлық-дәулетке жету үшін, тіпті жоғары дәрежедегі қызметке орналасу үшін, қандай да билікті ұстау үшін, т.с.с қандай мақсаттар үшін таңдалады?

Осыған орай, Әл-Фараби тұжырымдаған «Адам бала­сы жаратылысынан қабілетті болады, со­ның арқасында оның әрекеттері, жан аф­фектілері және ақыл-парасаты тиісінше жақ­сы болады немесе жақсы болмай шы­ғады» деген ой оралады. Осыдан адамдар екі түрлі бағытта болады: жағымды немесе жағымсыз әрекеттер жасайды. Осы қасиеттерді тудыратын адамның мінез-құлығы деп атала­ды. Мінез-құлықтың дұрыс немесе бұ­рыс қалыптасуы әдеттерге байла­нысты, қайталанған әдет адамның мінезіне айналатыны анық.

Жақсы әдеттермен қалыптасқан көркем мінез сәйкесінше тұрақты, салмақты болады, яғни өзгермелі болмайды, ал жаман әдеттер мен мінез ауытқымалы, құбылмалы болып келеді. Ал өзгермелі мінез айналадағы жағдай мен басқа мінезге қарай бейімделгіш, жалтақтағыш болып, адамның орнықсыз әрі тұрақсыз болуына әкеліп соғады. Көрнекті қоғам және мемлекет қайраткері, ғұлама ғалым Әлихан Бөкейханның «Ұлтқа қызмет ету, білімнен емес, мінезден» десе, ұлы ұстаз, ақын, ағартушы Абайдың «Ортаңа өнеріңмен емес, мінезіңмен сыясың» дегені құптайды. Көркем мінез  білімді, тәрбиелі, сабырлы деген адами қасиеттердің өзара ұштасуынан болады. Көркем мінез адамның сыйлы болуына септігін тигізеді; адамдардың сенімін аттырады; өмірді шынайы бақытты, қуанышты етеді; адамды дара тұлғаға айналдырады.

Ал қазіргі он бір жылдық білім беру жүйесі – мемлекеттік стандарт. Қоғамдағы әрбір жас тегін білім ала алады және ол білімін қажетінше жетілдіре алады. Жастар талаптанса, жоғары оқу орнына түсу­ге тырысады немесе арнаулы кә­сіптік білім алады. Әрі қарай таңдау адамның қалауына байланысты. Қазіргі таңда магистратураға түсу мүмкіндігі зор. Кейбірі­міз жоғары оқу орнында алған білімімізді жетілдіріп, ғылымның белгілі бір саласымен айналысу үшін магистратура - доктарантурада жалғастырамыз. Ал енді біреулер белгілі лауазымды қыз­метке бару үшін, шәкіртақы алу үшін, магистратура дипломы қа­жет болғандықтан ғана магистратураға түседі.

Жоғарыда ойшыл бабамыз айтқандай, кейбіріміз білімді білім - ғылым үшін мақсат қыламыз, енді бірі­міз білімді басқа да мақсаттарға жету үшін мұрат етеміз. Әл-Фараби осыған қатысты білім білімді болу үшін таңдап алынса ғана қадірлі болатынын айтады. Білім алудағы мақсат басқа болса, алған білім толық, қанық болмайды. Осыдан білімді білім үшін алған, білімді болу үшін алған адамдар бақытты сезінеді. Сондай жағдайға жеткеннен кейін басқа мақсатқа жету тіпті де қиын емес екендігі шығады. Осыдан кейін адамда өмірге қанағаттану, өзіне риза болу сезімі пайда болады. Ғұлама осы туралы: «Бұл пайымдау әрбір адам бақытты өз түсінігінше бақыт деп білетіндігін көрсетеді. Кейбіреулер бақытты тек байлық деп есептейді, басқа біреулері басқа нәрсені бақыт деп біледі» дейді. Сондықтан да әрбір адам өзінің жеткен мақсатын нағыз бақыт деп таниды.

Адам баласы білімді білімді болу үшін таңдаса, ол шынында да білімді және кәсіби білікті маман бола алады. Ал сондай білім-біліктілігі жоғары мамандар ешқашан еленбей қалмайды. Оның алдынан даңғыл жол ашылады: ойлаған қызметіне орналаса алады, өз кәсібін жасай алады, нақты ғылым бағытында табысқа жетеді. Ал білімді байлыққа немесе билікке жету үшін ғана таңдайтын адам қанша биікке шықса да қанағаттану сезімін түйсіне алмайды.

Еліміздің бүгіні мен ертеңі, дамуы мен өркендеуі осындай білімді жастарға тікелей байланысты. Ақын, педагог Мағжан Жұмабаев айтпақшы, ел болашағы «арыстандай айбатты, жолбарыстай қайратты, қырандай күшті қанатты» жалындаған сапалы білімді, көркем мінезді жастардың қолында.  «Ұрпағы білімді халықтың болашағы бұлыңғыр болмайды» дегендей, жастарымыздың білімді және тәрбиелі болуы – қоғамға қажетті адам бойындағы ең құнды қазына.